b"\n_START_ARTICLE_\nDig a Pony (sang)\n_START_SECTION_\nBakgrunn\n_START_PARAGRAPH_\nLennon hadde det artig med \xc3\xa5 sette sammen ord og vending i \xc2\xabDig a Pony\xc2\xbb, og hadde egentlig ingen mening med teksten i det hele tatt. I 1980 uttalte han at han syntes sangen bare var noe \xc2\xabs\xc3\xb8ppel\xc2\xbb. De andre medlemmene i gruppen syntes derimot det var en utfordring \xc3\xa5 spille den med hensyn til hvordan den var arrangert.\n_START_SECTION_\nGet Back Sessions \xe2\x80\x93 januar 1969\n_START_PARAGRAPH_\n\xc2\xabDig a Pony\xc2\xbb var blant de f\xc3\xb8rste sangene som Lennon presenterte 2. januar for George Harrison og Ringo Starr i Twickenham Film Studios. Paul McCartney var enn\xc3\xa5 ikke kommet. Sangen ble bragt fram igjen 7. januar, men det opptaket som eksisterer, b\xc3\xa6rer preg av at medlemmene i gruppen kjeder seg og f\xc3\xb8ler seg ukomfertabel i det store filmstudioet. Tidligere p\xc3\xa5 dagen hadde de hatt en krangel siden McCartney f\xc3\xb8lte de andre signaliserte at de brydde seg lite om \xc3\xa5 f\xc3\xa5 til et samarbeid. Dagen f\xc3\xb8r hadde McCartney og Harrison hatt en krangel som i klippet versjon ble vist i filmen Let It Be (se \xc2\xabTwo of Us\xc2\xbb). De var ogs\xc3\xa5 litt innom sangen 13. januar ogs\xc3\xa5, men da hadde Harrison forlatt gruppen midlertidig tre dager i forveien, og var f\xc3\xb8lgelig ikke tilstede._NEWLINE_22. januar hadde de flyttet innspillingen til Apple Studios. Samtidig var alle planer om en konsert utenlands blitt forkastet til fordel for at alle var enige om \xc3\xa5 fullf\xc3\xb8re innspillingen av det kommende albumet. Ellers var de ogs\xc3\xa5 enige at de kunne fremf\xc3\xb8re sangene som en slags konsert i studio mens de ble filmet. Resultatet av dette, var at stemningen innad i gruppen ble betydelig forbedret resten av januar 1969. Etter hvert ville de ogs\xc3\xa5 f\xc3\xa5 med Billy Preston p\xc3\xa5 keyboards; noe som definitivt hjalp p\xc3\xa5 oppf\xc3\xb8rselen til alle og enhver.  I l\xc3\xb8pet av denne dagen hadde Lennon skrevet ferdig teksten til \xc2\xabDig a Pony\xc2\xbb og en komplett gjennomkj\xc3\xb8ring ble gitt ut p\xc3\xa5 Anthology 3 i 1996. Preston var enn\xc3\xa5 ikke kommet med (han dukket opp litt senere p\xc3\xa5 dagen); og er f\xc3\xb8lgelig ikke med p\xc3\xa5 opptaket. P\xc3\xa5 dette stadiet het sangen \xc2\xabAll I Want Is You\xc2\xbb_NEWLINE_23. januar  ble det fanget opp p\xc3\xa5 teip en tagning som ble valgt ut av Glyn Johns til det planlagte albumet Get Back. Albumet ble riktignok aldri offentlig utgitt (se \xc2\xabDon't Let Me Down\xc2\xbb).\n_START_SECTION_\nLet It Be-filmen og utgivelser\n_START_PARAGRAPH_\n30. januar befant gruppen seg opp\xc3\xa5 taket til Apple Studios og her spilte de inn en versjon som b\xc3\xa5de havnet p\xc3\xa5 albumene Let It Be (1970) og Let It Be... Naked (2003), samt at den ble vist i filmen Let It Be. I filmen er sangen litt lengre med to ekstra \xc2\xaball I want is you\xc2\xbb strofer (som ble sl\xc3\xb8yfet p\xc3\xa5 de to nevnte albumene) Assistent Kevin Harrington holder opp teksten p\xc3\xa5 et brett foran Lennon. Harrison teller inn sangen, men Starr roper \xc2\xabHold!!\xc2\xbb for \xc3\xa5 f\xc3\xa5 slukket r\xc3\xb8yken. Lennon snufser med nesen og sier \xc2\xabaaaah\xc2\xbb, f\xc3\xb8r Harrison p\xc3\xa5 nytt teller inn. Midtveis i sangen ser man klipp fra gata hvor politiet banker p\xc3\xa5 d\xc3\xb8ra, siden de har mottatt naboklager. En ansatt slipper dem inn og tilkaller Mal Evans, som igjen tar dem med opp p\xc3\xa5 taket (dette kan muligens ha inntruffet p\xc3\xa5 et annet tidspunkt enn da \xc2\xabDig a Pony\xc2\xbb ble spilt)_NEWLINE_Da Phil Spector startet opp sitt arbeid 23. mars 1970, valgte han som nevnt \xc3\xa5 kutte vekk to strofer med \xc2\xaball I want is you\xc2\xbb. Noe annet han tydeligvis kuttet vekk, var John Lennons gitar i det avslutningsriffet inntreffer. Lennon starter opp for tidlig, mens Harrison gj\xc3\xb8r det riktig. F\xc3\xb8lgelig ser man i filmen at Lennon ler av sin flause._NEWLINE_P\xc3\xa5 albumet Let It Be har man med partiet der Starr roper \xc2\xabHold!!\xc2\xbb og Harrisons inntelling. Etter at sangen er ferdig h\xc3\xb8res en kommentar fra Lennon som har problemer med  \xc3\xa5 spille grunnet at januar-vinden er kald. Inntelling og Lennons kommentar er utelatt p\xc3\xa5 Let It Be... Naked."